Olih: I
Gedé Putra Ariawan
Tiang
bagia yéning bukuné kabaca. Apa buin baca kanti telah. Asané cara nepukin oncor
di rurungé peteng. Ulian buku, tiang liu nawang sastra. Makejang ilmuné bakat
plajahin ulian demen maca buku. Ento makada, tiang kaukina kutu buku. Kutu buku
artiné anak jemet lan seleg maca buku. Sawai-wai sing pegat-pegat maca buku
kanti engsap lemah peteng.
Lamun
maca buku, tiang sing makita ngajeng. Nasi sing ngidang ngaénang basangé wareg.
Prajani ilang seduk basangé ulian nepukin buku. Buku ané ngaénang tiang buduh.
Buduh maca buku. Uli nyumunin masekolah, tiang seleg ka perpustakaan. Di
perpustakaan liu ada buku matumpuk-tumpuk tur majejer di rak kayu. Ento makada
nuju bél mengaso tiang sasai kemu. Tiang orahanga murid paling jemet nyilih
buku. Petugasé miribang wadih nyingakin muan tiangé.
“Béh,
semengan suba mai?” kéto waker sekolahé nyapatin tiang. Patakonné jengat ri
kala ngebukakang kunci perpustakaanné. Jam nem semengan, tiang suba ngojog
perpus. Petugasé miribang enu tis sirepné jumah. Tiang ngemalunin teka apanga
maan maca buku.
Tiang
tusing nyautin patakon wakeré ento. Ia madan Pak Kumis. Petugas ané majaga
peteng di sekolah. Prajani tiang nyaruang tusing nepukin. Ngénggalang buku ané
ada di tasé kajemak anggon nekepin muan tiangé. Nyaru-nyaru paningalan tiangé
nyréré ngiwasin Pak Kumis. Pintu perpustakaanné suba mabukakang. Ngénggalang
tiang malaib apanga tusing tepukina.
Prajani
bayuné masrieng ri kala macelep ka
perpustakaan. Asané cara ada di gunung. Awaké prajani tis kanti kenehé milu
dayuh. Miribang né madan swargan di mercapada. Buku-bukuné sarasa makenyir. A
minggu suba tusing mai. A bedik
buku-bukuné sing ada makisid uli rak kayuné. Miribang saja, murid-muridé dini
sing demen maca buku. Tiang dogén padidian ané demen maca buku.
Sledétin
tiang jam ané matémpél di tembok perpusé. Jaum bawak ada di angka lima lan jaum
dawa di angka nem. Enu makelo maan selah maca buku ulian jam setengah kutus
muridé mara ka tengah kelasé. Jani tiang padidian di perpustakaan. Uli ibi
sanja tiang suba makeneh. Buku apa ané lakar baca. Tiang suba ngelah catetan
cerik ané anggon nyatet buku-buku ané lakar baca. Ané suba bakat baca isinin
kodé centang lan ané kondén isinin kodé minus. Ento anggon panginget ri kala
tiang engsap.
Makelo
tiang nlektekang catetan ané misi buku-buku kondén kabaca. Oh saja, ada kuangan
bin besik.
“Buku
Ngaé Bagia!” Kéto matulis di catetanné.
Tiang
lakar ngalih bukuné ento. Makelo nyliksik ngalihin, tusing tepukin dija
tongosné. Dini ada duang rak buku liunan suba bakat baca. Rak pertama misi
buku-buku pelajahan lan bin besik misi majalah, tabloid, novél, lan bacaan
umum. Buin tiang nelektekang besik-sakabesik judul-judulné sing ada.
“Buku
Ngaé Bagia.” Jani tiang lakar ngebur rak bukuné apang kanti bakat. Nyén nawang
ada bukuné ento.
Tusing
ada tepukin! Suba gebur rak bukuné
tusing ada buku ngaé bagia. Buku-bukuné suba magaburan. Ngénggalang
tiang numpukang bukuné ka rak apanga rapi. Lamun tepukina tekén Bu Sarinah,
tiang lakar opaka tur baanga hukuman ngajak petugas perpusé ento. Tiang wadih
orahina nyusut WC ané mabo mangsit tur ngekoh malaib di tengah lapanganné.
Ulian maan hukuman, tiang sesai kedékina tekén timpal-timpalé di sekolah.
Sagétan
suba jam pitu semengan. Bukuné kondén rapi. Timpal-timpalé suba pada teka.
Liunan atehina tekén reramané. Tiang tusing demen matehan ulian biasa padidi.
Di sekolah liu ada murid nanging sing ada demen ka perpus. Nuju mengaso liunan
muridé mablanja, maplalianan, tur malaib-laiban. Ada masih ané nyaruang nginceh
ka WC tur makancing jelanan. Ditu lantas ngenyit roko sambilanga masuang hp tur
mabalih film.
Tiang
nawang film apa ento baliha. Tiang sesai
maca buku lan koran di perpus, liu cerik-ceriké jani dadi korban parikosa ulian
film. Filmé ento ngranang cerik-ceriké usak. Dugasé ené, maan tiang nyambatang
ngajak timpalé apanga bedikin mabalih film jaruh. Mara nyumunin ngomong,
dapetang bibih tiangé beseh kena jagur. Timpal tiangé memanas tur ngajakin
masiat.
“Ih,
panak kutu! Siepang ibané!” Makejang timpal-timpalé di kelas ngedékin. Ebok tiangé
jambaka tur santunganga ka témboké. Ada ané ngetok sirah tiangé aji penggaris
tur nyagur basangé kanti enek. Tiang sing bani ngalawan ulian sing bani masiat.
Buku tiangé ané tunian nyilih di perpus jemaka tur kasétsét kanti benyah.
“Suud!”
Timpal-timpalé
prajani magaburan ka sisi ulian Madona teka nyagjagin. Madona, anak luh ané
duweg pencak silat lan dadi atlit sekolah. Makejang muaniné jerih nepukin ia
ulian bayuné cara Bima. Lamun maan pedih, sakancan barang ané di arepné jemaka
tur pantiganga. Suba biasa ia mantigang anak muani ulian nulungin tiang. Ia
tusing demen nepukin tiang sakitina tekén timpalé di sekolah.
“Cai
lua apa muani?” kéto Madona matakon.
Tiang
tusing masaut. Patakonné ento ngaénang tiang elek nanging bagia. Madona lantas
ngalahin tiang padidian di tengah kelasé. Makelo tiang mapineh, ngudiang tiang
sing bisa cara anak muani lénan ané demen masiat. Madona kanti bani nakonang
tiang luh apa muani. Diastun elek nyautin, sujatiné tiang bagia ulian ia setata
nulungin tiang ri kala sakitina.
“Idupé
sing pragat ulian maca buku! Precuma duweg nanging sing bisa mélanin iba
padidi!” Kéto Madona ngemang munyi makulit apanga idup tiangé mandiri. Tusing
makejang pragat ulian maca buku.
“Buku
ané ngaénang tiang bagia!” kéto pasaut tiangé.
Madona
makenyem. Tumbén jani nepukin ia ngenahang pipiné ané sujénan. Di tengah
kelasé, ia setata masemu galak tur masebeng tegeh. Ia negak paling sidori ulian
paling tegeha di kelas . Sesai tiang ngiwasin uli joh, ia sujatiné manis
nanging kuang makenyem. Miribang tiang padidi ané taén nepukin kenyemné. Kenyem
ento ngaénang tiang rumaket matimpal neked jani.
Tuah
Madona timpal tiangé di sekolah. Nuju mengaso, sasai tiang ajaka ka
perpustakaan kanti wadih petugasé nepukin. Lamun kemu, pasti Bu Sarinah
masebeng galak ulian Pak Kumis tusing juari macelep. Mara tiang nawang, Pak
Kumis lan Bu Sarinah ada rasa. Perpustakaan anggona tongos numpahang rindu.
Makadua anaké ento tusing ngelah elek. Sing madaya ajaka dua taén magelut di
durin rak bukuné. Tusing tawanga tiang kemu. Tiang lantas opaka tur baanga
hukuman. Orahina malaib di tengah lapanganné tur nyusut WC kanti kedas
Tiang
nyeritayang unduké ento tekén Madona nanging ia tusing precaya. Tiang kadéna
muani bogbog. Dadi tukang pisuh ané demen ngagosip tawah-tawah. Madona sing
demen matimpal tekén muani bogbog. Tiang lantas ejohina tur tusing ajaka
ngomong. Ento ngranang tiang sedih kanti ambahin gelem. Tiang sing makita
ngajeng ulian inget munyiné Madona ané nyambatang tiang muani bogbog.
Ané
paling ngaénang sedih ulian dugasé tiang ulang tahun, Madona majanji ngemang
hadiah buku. “Buku Ngaé Bagia” ngaénang anaké milu bagia. Meled san kenehé maca
bukuné ento. Kanti ngipi petengné nerima hadiahé ento. Sagétan makejang tuah di
ipian. Madona ngancan ngejoh lan tusing ngemang hadiah. Ané ada, timpalé di
kelas nimpug tiang aji tepung terigu lan taluh semuk. Awak tiangé mabo ané
bengu lantas kasiam yéh umbahan piring a ember, kanti buku-buku di tas tiangé
milu belus.
Madona
sing nyak nulungin dugasé ento. Depanga awak tiangé dadianga kakedékan. Neked
jumah, tiang opaka tur baanga munyi. Ngancan sakit atin tiangé. Prajani tiang
ngekoh madaar ulian nasiné sing masa apa. Ento ngranang tiang gelem tur tusing
ngidang masekolah. Miribang ada a minggu tusing nepukin perpus, jelék san
asané. Buku-bukuné sarasa sedih nepukin tiang gelem. Ngancan uwon bayuné jumah
sing maan maca buku. Jani tiang suba seger. Tiang lakar masekolah tur maca buku
di perpustakaan.
Jam
lima semengan tiang suba makiken laut ka sekolah. Reraman tiangé tusing nyak
masaut ulian enu pedih. Tiang mula buduh tekén buku. Tiang bagia ulian bukuné
bakat baca. Prajani inget “Buku Ngaé Bagia” ané taén akuina tekén Madona. Neked
jani bukuné ento tusing baanga. Dugasé gelem, tiang masi tusing toliha.
Miribang ia enu gedeg nepukin tiang. Lamun kenehang, apa pelih tiangé?
Nyén
nawang, di perpustakaan ada “Buku Ngaé Bagia”. Uli tuni bakat geburin rak
bukuné, sing ada bukuné énto. Makesiab bayuné, sagétan Bu Sarinah lan Pak Kumis
macelep ka perpustakaan. Bukuné magaburan. Tiang jejeh kena hukuman. Jani suba
gantiné, maan tugas nyusut WC. Aget tiang tusing tepukina. Ngénggalang tiang
mengkeb di durin rak bukuné. Sagétan Pak Kumis lan Bu Sarinah milu mengkeb
durin rak bukuné tur saling tumpukin ajaka dadua.
Prajani
tiang pesu sambilang nekepin mua. Tiang suba pasrah lakar kena hukuman. Pak
Kumis lan Bu Sarinah nyaruang tusing nepukin tiang.
“Cicing!”
kéto tiang mamunyi di arepné. Basang tiangé kaliwat gedeg. Sajan jelema buduh
sing ngelah papinéh. Munyin tiangé sing runguanga. Ngénggalang tiang magedi tur
buku-bukuné tileh magaburan. Sing ada “Buku Ngaé Bagia”. Ané ada tuah baburon
ané nyalanang indriané sakadi cicing buang.
Basang
tiangé kaliwat gedeg nepukin unduké ento. Tiang suba las nerima hukuman. Depang
tiang pedidi ané nawang ulian sing ada precaya.
Mara lakar macelep ka tengah kelasé, sagétan Madona malaib tur negak di
betén punyan ancaké. Tiang tusing runguanga ulian enu pedih. Ia sedeng maca
buku nanging yéh paningalanné ngetél. Makelo tiang nlektekang buku apa bacana ento.
“Buku Ngaé Bagia!”
“Oh, bukuné ento anggona hadiah ulang tahun
tiangé. Buku ané ngranang tiang ngipi tur gelem a minggu.Tiang lakar nagih
bukuné ento!”
“Ngudiang
Madona ngeling maca buku?”
“Timpalé
di kelas dadi milu ngeling?”
“Oh,
ngudiang guru-guruné nyambat adan tiangé?”
“Mimih
dewa ratu, ento ngudiang reraman tiangé ka sekolah ngeling sengi-sengi?”
“Nyén
mati?”
I Gedé Putra Ariawan
Embas ring Désa Banjar Anyar Kediri, Tabanan, tanggal 16 Juni 1988. Kakawiannyané sané marupa satua cutet, opini bawak, artikel lan puisi kamuat ring Bali Orti (Bali Post), Média Swari (Pos Bali), Majalah Éksprési, lan Majalah Satua. Dané sampun ngamedalang cakepan marupa pupulan satua cutet sané mamurda “Ngurug Pasih” warsa 2014 lan ngamolihang hadiah Sastra Rancagé 2015.
ban_Latn sun_Latn min_Latn ban_Latn ban_Latn ban_Latn ban_Latn jav_Latn sun_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn jav_Latn min_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn jav_Latn ban_Latn slv_Latn ban_Latn ban_Latn ban_Latn ban_Latn ban_Latn ban_Latn ban_Latn luo_Latn ban_Latn ban_Latn tum_Latn ban_Latn min_Latn ban_Latn ind_Latn ban_Latn ban_Latn tum_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn min_Latn hrv_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn jav_Latn tum_Latn ban_Latn vec_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn vec_Latn ban_Latn ban_Latn ban_Latn ban_Latn ban_Latn ban_Latn zsm_Latn dik_Latn ban_Latn ban_Latn ban_Latn ban_Latn ban_Latn sun_Latn ban_Latn jav_Latn ban_Latn ban_Latn ban_Latn ban_Latn jav_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lua_Latn jav_Latn ban_Latn ban_Latn ace_Latn ban_Latn sun_Latn ban_Latn sun_Latn jav_Latn sun_Latn ban_Latn